|  |
| --- |
| PATVIRTINTA |
| Klaipėdos miesto savivaldybės |
| tarybos 2019 m. birželio 14 d. |
| sprendimu Nr. T1-194 |

**EUROPOS JAUNIMO SOSTINĖS TARYBOS NUOSTATAI**

**I SKYRIUS**

**BENDROSIOS NUOSTATOS**

1. Europos jaunimo sostinės tarybos nuostatai (toliau – Nuostatai) nustato Europos jaunimo sostinės tarybos (toliau – EJST) tikslus ir funkcijas, teises, sudėtį, atrankos bei darbo organizavimo tvarką.
2. EJST yra visuomeninė patariamoji institucija Europos jaunimo sostinės 2021 m. projekto metu, sudaroma iš Klaipėdos miesto savivaldybės (toliau – Savivaldybė) administracijos ir (ar) Savivaldybės tarybos, viešos atrankos būdu atrinktų Savivaldybės teritorijoje veikiančių Savivaldybės jaunimo organizacijų tarybos atstovų (3 asmenys) ir nepriklausomų jaunimo atstovų (3 asmenys).
3. EJST narių sudėtis sudaroma Savivaldybės mero potvarkiu laikotarpiui nuo Savivaldybės mero potvarkio sudarymo dienos iki 2022 m. gruodžio 31 d.
4. EJST savo veikloje vadovaujasi paraiška Europos jaunimo sostinės 2021 titului gauti, vertintojų išvadomis ir rekomendacijomis, pasirašyta bendradarbiavimo sutartimi tarp Klaipėdos miesto savivaldybės ir Europos jaunimo forumo bei Europos jaunimo sostinės sąlygomis (angl. *European youth capital terms and conditions*), Europos jaunimo sostinės politikos vadovu (angl. *European Youth Capital Policy Toolkit*), įskaitant šiame vadove įvardytus dokumentus (*Revised European Charter on the Participation of Young People in Local and Regional Life*, EU Jaunimo strategija 2019–2027, 8 Kokybiškos jaunimo politikos standartais (angl. *8 Quality Youth Policy Standards*), *Council of Europe Youth Work Portfolio*, *The 2030 Agenda for Sustainable Development* ir kt.), Lietuvos Respublikos jaunimo politikos pagrindų įstatymu, kitais reguliuojančiais teisės aktais ir Nuostatais, tačiau nepažeidžiant Lietuvos Respublikos vietos savivaldos įstatymo, Savivaldybės tarybos veiklos reglamento.
5. EJST nuostatai tvirtinami Savivaldybės tarybos sprendimu.

**II SKYRIUS**

**EJST VEIKLOS TIKSLAI IR FUNKCIJOS**

1. EJST veiklos tikslai:

6.1. bendradarbiaujant su Europos jaunimo sostinės 2021 programą (toliau – EJS 2021) koordinuojančia institucija, Savivaldybe, prisidėti prie EJS 2021 koordinavimo, monitoringo ir priežiūros, užtikrinant, kad EJS 2021 atitiktų Nuostatų 4 punkte įvardytus dokumentus;

6.2. teikti EJS 2021 koordinuojančiai institucijai, EJS 2021 kontekste veiklas įgyvendinančioms įstaigoms, organizacijoms, jaunimo atstovams rekomendacinio pobūdžio siūlymus dėl organizuojamų iniciatyvų, veiklų, renginių atitikties EJS 2021 prioritetams bei europiniams su jaunimo politika susijusiems dokumentams;

6.3. prisidėti prie EJS 2021 koordinuojančios institucijos, Savivaldybės, jaunimo ir su jaunimu dirbančių organizacijų, neorganizuoto, struktūroms nepriklausančio jaunimo, atskirties grupėms priskiriamo jaunimo, nevyriausybinių organizacijų (toliau – NVO) sektoriaus, bendruomenių, švietimo bei kultūros įstaigų, jaunimo politikos formuotojų, tarptautinių, nacionalinių ir regioninių partnerių bendradarbiavimo stiprinimo detalizuojant bei įgyvendinant EJS 2021.

7. EJST numatytų tikslų siekia, įgyvendindama šias funkcijas:

7.1. teikia rekomendacijas viešo konkurso būdu renkamo EJS 2021 projekto vadovo atrankos kriterijams ir atitikčiai EJS 2021 numatytiems reikalavimams;

7.2. inicijuoja EJS 2021 atrankos komiteto narių viešą konkursą bei tvirtina šio komiteto sudėtį;

7.3. nagrinėja EJS 2021 metinį įgyvendinimo planą ir teikia rekomendacinio pobūdžio siūlymus EJS 2021 projekto vadovui dėl įgyvendinamų priemonių;

7.4. analizuoja EJS koordinuojančios institucijos, Savivaldybės rengiamas programas, jų finansavimo sąmatas ir teikia rekomendacinio pobūdžio siūlymus atrinktam EJS 2021 projekto vadovui dėl programų įgyvendinimo, EJS 2021 biudžeto lėšų panaudojimo prioritetų ir tikslingumo;

7.5. nagrinėja pusmečio ir (arba) metines EJS 2021 veiklos ir finansines ataskaitas, kurias rengia EJS 2021 koordinuojanti institucija ar organizacijos;

7.6. teikia rekomendacinio pobūdžio siūlymus dėl EJS 2021 veiklos vertinimo kriterijų nustatymo, vadovaujantis Nuostatų 4 punkte nurodytais dokumentais, ir jos prieduose pateiktu vertinimo procesu ir vertinimo indikatoriais;

7.7. teikia rekomendacinio pobūdžio siūlymus ir rekomendacijas dėl vietos, nacionalinio ir tarptautinio bendradarbiavimo, nacionalinių bei tarptautinių organizacijų siūlomų renginių įgyvendinimo Klaipėdoje EJS 2021 įgyvendinimo kontekste;

7.8. užtikrina, kad detalizuojant, įgyvendinant bei vertinant EJS 2021 dalyvautų jaunimo ir su jaunimu dirbančios organizacijos, neorganizuotas, struktūroms nepriklausantis jaunimas, atskirties grupėms priskiriamas jaunimas, NVO sektorius, bendruomenės, švietimo bei kultūros įstaigos, jaunimo politikos formuotojai, tarptautiniai, nacionaliniai ir regioniniai partneriai ir kiti partneriai, organizacijos;

7.9. ne rečiau kaip kartą per metus teikia EJST veiklos ataskaitą visuomenei, viešai ją skelbia lietuvių bei anglų kalbomis EJS 2021 interneto svetainėje.

**III SKYRIUS**

**EJST TEISĖS**

8. EJST turi šias teises:

8.1. prašyti ir gauti iš EJS 2021 koordinuojančios institucijos, Savivaldybės informaciją, kurios reikia jos funkcijoms atlikti;

8.2. kviesti išorinius ekspertus, jaunimo politikos formuotojus ir vykdytojus, EJS 2021 įgyvendinančius partnerius į savo organizuojamus posėdžius;

8.3. stebėtojo teisėmis dalyvauti EJS 2021 atrankos komiteto posėdžiuose, kuriuose teikiami siūlymai dėl projektų ir iniciatyvų finansavimo, remiantis nepriklausomų išorinių ekspertų atliktu kokybės vertinimu ir EJS 2021 atrankos komiteto parengtu reitinguotų projektų ir iniciatyvų sąrašu;

8.4. dalyvauti monitoringo ir koordinaciniuose susitikimuose su Europos jaunimo forumu;

8.5. teikti rekomendacijas Savivaldybės administracijai ir Savivaldybės tarybai dėl EJS 2021 projekto įgyvendinimo.

**IV SKYRIUS**

**EJST SUDĖTIS IR ATRANKOS ORGANIZAVIMAS**

9. EJST sudaroma iš 9 narių laikantis lyčių lygybės principų:

9.1. Savivaldybės mero pavaduotojo;

9.2. Savivaldybės administracijos direktoriaus deleguotų dviejų Savivaldybės administracijos darbuotojų;

9.3. atrankos būdu atrinktų trijų jaunimo atstovų iš Savivaldybės jaunimo organizacijų tarybos (toliau – SJOT) ir trijų nepriklausomų jaunimo atstovų.

10. Nuostatų 9.3 papunktyje įvardyti jaunimo atstovai atrenkami organizuojant viešą atranką.

11. Nuostatų 9.3 papunktyje įvardytiems kandidatams į EJST taikomi atrankos kriterijai:

11.1. kandidatas (-ai), teikdamas (-i) prašymą dalyvauti atrankoje ir iki atrankos procedūrų pabaigos yra ne vyresnis (-i) kaip 29 m.;

11.2. nepriklausomas jaunimo atstovas (-ai) (3 asmenys), teikdamas (-i) prašymą dalyvauti atrankoje ir iki atrankos procedūrų pabaigos negali būti SJOT ir su SJOT susijusių organizacijų narys (-iai) ar atstovas (-ai) ne mažiau kaip 5 paskutinius metus, siekiant užtikrinti formuojamos EJST atstovaujamų grupių įvairovę bei nešališkumą;

11.3. būti susipažinęs (-ę) su Nuostatų 4 punkte įvardytais dokumentais;

11.4. kandidatui (-ams) iš SJOT būtina ne mažesnė nei dvejų metų patirtis jaunimo politikoje ir (ar) jaunimo organizacijose.

12. EJST formavimas grindžiamas lyčių lygybės ir nediskriminavimo principais, aktyviu jaunimo (ne vyresnių kaip 29 m.) įtraukimu. Už šių nuostatų laikymąsi atsakingi Savivaldybės mero 2019 m. sausio 15 d. potvarkiu Nr. M-2 „Dėl Europos jaunimo sostinės 2021 m. darbo grupės sudarymo“ sudarytos Europos jaunimo sostinės 2021 m. darbo grupės nariai (toliau – Darbo grupė).

13. Nuostatų 9.3 papunktyje įvardyti kandidatai į EJST privalo pateikti:

13.1. kandidato paraišką tapti EJST nariu (toliau – Paraiška), parengtą pagal Nuostatų 1 priede pateiktą formą;

13.2. gyvenimo aprašymą (CV);

13.3. motyvacinį laišką.

13.4. Kandidatas (-ai) iš SJOT turi pateikti dokumentą, įrodantį, kad priklauso SJOT, ir ne mažiau negu tris rekomendacijas su jaunimu susijusių institucijų, organizacijų ir (ar) švietimo įstaigų. Ši nuostata netaikoma kandidatui (-ams), teikiančiam (-iems) Paraišką (-as) kaip nepriklausomam (‑iems) jaunimo atstovui (-ams).

14. Atranką organizuoja, apie ją interneto svetainėje www.klaipeda.lt skelbia ir visą su atranka susijusią informaciją teikia Savivaldybės administracijos jaunimo reikalų koordinatorius (toliau – Jaunimo reikalų koordinatorius) arba Savivaldybės administracijos direktoriaus paskirtas darbuotojas.

15. Atrankos skelbime nurodoma:

15.1. paraiškų pateikimo terminas;

15.2. paraiškų teikimo adresas, Savivaldybės administracijos darbuotojo kontaktai ir pateikimo būdas;

15.3. kita su atranka susijusi informacija.

16. Nuostatų 9.3 papunktyje nurodytus kandidatus į EJST narius atrenka Darbo grupė.

17. Darbo grupė, vertindama EJST Nuostatų 9.3 papunktyje įvardytus kandidatus, vadovaujasi Darbo grupės nariokonfidencialumo ir nešališkumo deklaracija (2 priedas), esant interesų konfliktui dėl Darbo grupės nario, jis nedalyvauja priimant sprendimą dėl EJST kandidatų atrankos.

18. Per 5 darbo dienas nuo Paraiškų teikimo pabaigos Jaunimo reikalų koordinatorius arba Savivaldybės administracijos direktoriaus paskirtas darbuotojas pateikia kandidatų Paraiškas Darbo grupei.

19. Per 7 darbo dienas nuo Paraiškų perdavimo dienos yra organizuojamas Darbo grupės posėdis. Jo metu balsų dauguma priimamas sprendimas dėl 6 EJST narių. EJST narių pavardės tvirtinamos darbo grupės posėdžio protokolu. Organizuojamas atrankos posėdis yra viešas, jame gali dalyvauti suinteresuotos šalys bei Paraiškas pateikę kandidatai.

20. EJST nariai negali būti renkami į EJS 2021 atrankos komitetą, negali būti EJS 2021 koordinuojančios institucijos darbuotojai, asmeniškai dalyvauti rengiant, teikiant, vertinant ir įgyvendinant EJS 2021.

**V SKYRIUS**

**EJST DARBO ORGANIZAVIMAS**

21. Jaunimo reikalų koordinatorius arba Savivaldybės administracijos direktoriaus paskirtas darbuotojas yra EJST sekretorius.

22. EJST pirmininką ir pavaduotoja EJST nariai renka pirmo posėdžio metu balsų dauguma. EJST pirmininku išrinkus Savivaldybės tarybos ar Savivaldybės administracijos atstovą, EJST pirmininko pavaduotoju balsų dauguma turi būti išrinktas jaunimo atstovas. EJST pirmininku išrinkus jaunimo atstovą, EJST pirmininko pavaduotoju balsų dauguma turi būti išrinktas Savivaldybės tarybos ar Savivaldybės administracijos atstovas.

23. EJST nario įgaliojimai nutrūksta, jeigu:

23.1. jis atsistatydina savo noru anksčiau, negu pasibaigia kadencija EJST;

23.2. nutrūksta jo darbo (tarnybos) santykiai atstovaujamoje Savivaldybės institucijoje ar Savivaldybės administracijoje;

23.3. jis pašalinamas EJST narių siūlymu dėl neaktyvaus dalyvavimo posėdžiuose, jeigu praleidžia iš eilės tris posėdžius be pateisinamos priežasties;

23.4. jei atšaukiamas jį delegavusios institucijos iniciatyva.

24. Į EJST nario, kurio įgaliojimai nutrūko, vietą Savivaldybės administracijos direktoriaus deleguojamas kitas darbuotojas; jeigu nutrūko EJST nario, kuris buvo renkamas viešos atrankos būdu, įgaliojimai, yra organizuojama vieša atranka, vadovaujantis Nuostatuose numatytais reikalavimais.

25. Nepasibaigus EJST kadencijai, jos sudėtis atnaujinama tik Nuostatų 23 punkte numatytais atvejais nutrūkus EJST nario (-ių) įgaliojimams. Už EJST atnaujinimą (kreipimąsi į atitinkamą Savivaldybės instituciją, Savivaldybės administraciją ir atrankos organizavimą) atsakingas Jaunimo reikalų koordinatorius arba Savivaldybės administracijos direktoriaus paskirtas darbuotojas.

26. EJST darbą organizuoja, vadovaudamasi darbo reglamentu, kurį pasitvirtina pirmo posėdžio metu. EJST darbo forma yra posėdžiai. EJST posėdžius šaukia ir jiems pirmininkauja EJST pirmininkas, jo nesant – EJST pirmininko pavaduotojas.

27. EJST posėdis laikomas teisėtu, jeigu jame dalyvauja ne mažiau kaip penki EJST nariai.

28. EJST posėdžių metu techniškai aptarnauja Jaunimo reikalų koordinatorius arba Savivaldybės administracijos direktoriaus paskirtas darbuotojas

29. EJST posėdžiai šaukiami prireikus, bet ne rečiau kaip kartą per tris mėnesius.

30. Organizuojami EJST posėdžiai yra vieši, juose kviečiami dalyvauti jaunimo ir su jaunimu dirbančios organizacijos, neorganizuotas, struktūroms nepriklausantis jaunimas, atskirties grupėms priskiriamas jaunimas, NVO sektorius, bendruomenės, švietimo bei kultūros įstaigos, jaunimo politikos formuotojai, tarptautiniai, nacionaliniai ir regioniniai partneriai ir kt. Informacija apie organizuojamus posėdžius bei jų dienotvarkę skelbiama EJS 2021 interneto svetainėje [www.klaipeda.lt](http://www.klaipeda.lt) likus ne mažiau kaip 3 darbo dienoms iki posėdžio.

31. EJST sprendimus priima posėdyje dalyvaujančių narių balsų dauguma. Jeigu balsai pasiskirsto po lygiai, lemia EJST pirmininko (jo nesant – EJST pirmininko pavaduotojo) balsas.

32. EJST nariai vykdo savo funkcijas objektyviai, dalykiškai, be išankstinio nusistatymo, vadovaudamiesi lygiateisiškumo, nediskriminavimo, abipusio pripažinimo ir skaidrumo, nešališkumo principais, nedaro įtakos EJS 2021 atrankos komitetui bei nepriklausomiems ekspertams. EJST nariai savo veiksmais neturi kenkti EJST ir EJS 2021 įvaizdžiui bei reputacijai. Esant interesų konfliktui, EJST narys (-iai) nusišalina nuo su interesų konfliktu susijusių klausimų nagrinėjimo.

33. EJST sprendimai įforminami EJST protokolais. Protokolus pasirašo EJST pirmininkas, jo nesant – EJST pirmininko pavaduotojas, ir sekretorius. Protokolai rengiami lietuvių bei anglų kalbomis. Protokolų kopijos siunčiamos EJST nariams, suinteresuotoms institucijoms, ne vėliau kaip per 7 darbo dienos jos viešai skelbiamos EJS 2021 interneto svetainėje www.klaipeda.lt.

\_\_\_\_\_\_\_\_\_\_\_\_\_\_\_\_\_\_\_\_\_